मतदान के बाद से ही राज्य में कांग्रेस को पूर्ण बहुमत का दावा कर रहे मुख्यमंत्री हरीश रावत ने तकरीबन दस दिन बाद कार्यकर्ताओं से हार या जीत के लिए तैयार रहने को कहा। साथ में सफाई के अंदाज में उन्होंने इस चुनाव में पार्टी के पास संसाधनों की कमी और पोस्टर-बैनर छपवाने के लिए पैसा नहीं होने का जिक्र तक कर डाला। इसे उड़ीसा और फिर महाराष्ट्र के निकाय चुनावों में शहरों से लेकर गांवों तक भाजपा को मिली जीत का असर कहें या मोदी मैजिक या मतदाताओं की चुप्पी का रहस्य दस दिनों बाद भी सुलझा नहीं पाने की बेचैनी या सत्तारूढ़ दल और विपक्ष के बढ़े-चढ़े दावों के बीच विनम्र होने की सियासी अदा, हरदा के इस बदले रक्षात्मक रुख के निहितार्थ तलाश किए जा रहे हैं। फिलहाल इसे लेकर सबसे ज्यादा बेचैनी कांग्रेसी हलकों में देखी जा रही है।